**PREDKLADACIA SPRÁVA**

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 32 Legislatívnych pravidiel vlády Slovenskej republiky, predkladá Ministerstvo kultúry Slovenskej republiky (ďalej len „ministerstvo kultúry“) Návrh poslancov Národnej rady Slovenskej republiky Romana MICHELKA, Petra KOTLÁRA a Milana GARAJA na vydanie zákona, ktorým sa mení a dopĺňa zákon č. 299/2020 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov (tlač 526) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je podľa dôvodovej správy doplniť nový účel, na ktorý je možné poskytnúť dotáciu zo štátneho rozpočtu, rozšíriť možnosť poskytovania dotácie na účel sprístupňovanie kultúrnych hodnôt žiakom a pedagogickým zamestnancom základných škôl a stredných škôl aj iným spôsobom než cez kultúrne poukazy, skrátiť minimálnu lehotu na odstránenie nedostatkov žiadostí o poskytnutie dotácie a upraviť možnosť, aby žiadosti o poskytnutie dotácie na vybrané účely posudzovalo a vyhodnocovalo priamo Ministerstvo kultúry Slovenskej republiky, ak to určí vo výzve na predkladanie žiadostí, v opačnom prípade bude tieto žiadosti posudzovať a vyhodnocovať odborná komisia.

**Stanovisko**

Ministerstvo kultúry uplatňuje k predloženému poslaneckému návrhu zákona tieto pripomienky:

1. V čl. I odporúčame bod 1 upraviť na nasledovné znenie:

,,1. V § 2 sa odsek 1 dopĺňa písmenami h) a i), ktoré znejú:

,,h) ochrana a rozvoj nehmotného kultúrneho dedičstva,

i) podpora a rozvoj vlastenectva a národného povedomia detí a mládeže.“.“.

Odôvodnenie: Spresnenie navrhovaného znenia dotačného titulu tak, aby nebol v rozpore s definíciou nehmotného kultúrneho dedičstva podľa Dohovoru na ochranu nehmotného kultúrneho dedičstva UNESCO. Súčasne sa z dôvodu naplnenia účelov uvedených v dôvodovej správe, na ktoré majú byť poskytované dotácie zo štátneho rozpočtu, navrhuje rozdeliť pôvodný účel do dvoch samostatných písmen, ktoré presnejšie vyjadrujú cieľ sledovaný predkladateľmi.

2. V čl. I bod 5 odporúčame slová ,,e) až h)“ nahradiť slovami ,,e) až i)“.

Odôvodnenie: Legislatívno-technická úprava súvisiaca s úpravou novelizačného bodu 1.

**Medzirezortné pripomienkové konanie**

Poslanecký návrh zákona vrátane stanoviska ministerstva kultúry bol predmetom medzirezortného pripomienkového konania v dňoch od 20. novembra 2024 do 28. novembra 2024.

Ministerstvo školstva, výskumu, vývoja a mládeže Slovenskej republiky uplatnilo dve zásadné pripomienky. Zásadná pripomienka týkajúca sa nastavovania výzvy a posudzovania a vyhodnocovania žiadostí o poskytnutie dotácie na účel podľa § 2 ods. 1 písm. c) zákona č. 299/2020 Z. z. je nad rámec predkladaného poslaneckého návrhu zákona a z tohto dôvodu nebola akceptovaná. V prípade zásadnej pripomienky týkajúcej sa posudzovania žiadostí o poskytnutie dotácií podľa § 2 ods.1 písm. e) až h) výlučne komisiou, táto nebola akceptovaná, pretože ministerstvo kultúry sa stotožňuje s navrhnutou úpravou a dôvodmi, ktoré predkladateľov viedli k tejto úprave, a ktoré sú uvedené v dôvodovej správe. V súvislosti s touto pripomienkou tiež poukazujeme na skutočnosť, že žiadosti o poskytnutie dotácie na účel podľa § 2 ods. 1 písm. e) až h) bude ministerstvo kultúry posudzovať a vyhodnocovať iba v prípade, ak to určí vo výzve. V opačnom prípade bude tieto žiadosti posudzovať a vyhodnocovať odborná komisia. Rovnakú zásadnú pripomienku uplatnilo Hlavné mesto Slovenskej republiky Bratislava, ktorá nebola akceptovaná z toho istého dôvodu.

Úrad vlády Slovenskej republiky uplatnil jednu zásadnú pripomienku, ktorá bola následne zmenená na obyčajnú pripomienku. Pripomienka bola čiastočne akceptovaná a je v časti premietnutá do stanoviska v tejto predkladacej správe. V ostatnej časti nebola pripomienka akceptovaná, pretože ministerstvo kultúry sa s uvedenými výhradami nestotožňuje.

Po zohľadnení vyššie uvedených pripomienok odporúča ministerstvo kultúry vláde Slovenskej republiky vysloviť **súhlas s poslaneckým návrhom zákona**.